31994R0933
L 107/8
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (EО) № 933/94 НА КОМИСИЯТА
от 27 април 1994 година
относно съставяне на списъка на активните вещества в продуктите за растителна защита и за определяне на държавите-членки докладчици относно прилагането на Регламент (ЕИО) № 3600/92 на Комисията
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (1), изменена с Директива 93/71/ЕИО (2) на Комисията,
като взе предвид Регламент (EИО) № 3600/92 на Комисията от 11 декември 1992 г. относно определяне на подробни правила за изпълнението на първия етап от работната програма, посочена в член 8, параграф 2 от Директива 91/414/ЕИО на Съвета относно пускането на пазара на продукти за растителна защита (3), и по-специално член 5, параграф 2 от него,
като има предвид, че участието на държавите-членки като докладчици в работната програма, постановена в член 8, параграф 2 от Директива 91/414/ЕИО е заложено в Регламент (ЕИО) № 3600/92, и по-специално в член 5, параграфи 2 и 4 от него;
като има предвид, че Комисията получи нотификации за 89 от 90 активни вещества, които са установени в приложение I към Регламент (ЕИО) № 3600/92;
като има предвид, че след разглеждане на нотификациите следва да бъде взето решение относно това кои активни вещества да бъдат оценявани в рамките на Регламент (ЕИО) № 3600/92, както и относно определяне на държава-членка докладчик за всяко от тези активни вещества;
като има предвид, че също така следва да бъде взето решение относно крайния срок за предаване на досиетата и друга техническа и научна информация на докладващата държава-членка;
като има предвид, че нотификациите следва да бъдат изготвяни своевременно и в съответствие с установения модел в приложение II към Регламент (ЕИО) № 3600/92, в завършен вид и съдържащи задачата, посочена в част 5 от модела; като има предвид, че нотификациите, които не отговарят на тези изисквания, не са могли да бъдат разгледани и следователно не са включени в списъка;
като има предвид, че имената и адресите на производителите, представили отговарящи на горепосочените изисквания нотификации, следва да бъдат публикувани с цел да се осигури възможност за установяване на контакт за представяне на колективните досиета;
като има предвид, че изглежда уместно посочването на името и адреса на органа, назначен от всяка държава членка съгласно член 3 от Регламент (ЕИО) № 3600/92, с цел осигуряване, че досиетата и другата информация ще бъдат предавани на органа, който е определен да получава и обработва такава информация;
като има предвид становището на Постоянния фитосанитарен комитет,
ПРИЕ НАСТОЯЩИЯ РЕГЛАМЕНТ:
Член 1
1. Списъкът с активни вещества, които ще се оценяват в рамките на Регламент (ЕИО) № 3600/92, e установен в колона А на приложение I към настоящия регламент.
2. Държавата-членка, която е определена за докладчик за всяко от веществата по алинея 1, е посочена в колона Б на приложение I, срещу съответното активно вещество.
3. Производителите, своевременно предали нотификации в съответствие с член 4, параграф 2 от Регламент (ЕИО) № 3600/92, са посочени в колона В на приложение I към настоящия регламент с трибуквен код, срещу съответното активно вещество. Името и адресът на всеки производител са посочени за всеки код в приложение II към настоящия регламент.
4. Името и адресът на органа, назначен от всяка държава-членка съгласно член 3 от Регламент (ЕИО) № 3600/92, са посочени в приложение III към настоящия регламент.
Член 2
Срокът за предаване на разположение на докладващите държави-членки на досиетата и информацията, посочени в трето тире на член 5, параграф 4 от Регламент (ЕИО) № 3600/92, е 30 април 1995 г.
Член 3
Настоящият регламент влиза в сила на седмия ден след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 27 април 1994 година.